钦定古今图书集成/明伦汇编/官常典/第603卷 > 盛洪
## 钦定古今图书集成/明伦汇编/官常典/第603卷 > 盛洪

按《苏州府志》：“洪字思禹，成化甲辰进士，授刑部主事，
历员外郎中。三被简命出按大狱皆贵戚貂珰，洪悉
论如法。其用心尤为平恕，每语人曰：‘刑官当于死中
求生，不当于生中求死’。人以为至论。时广东黄散仔
等倡乱，特诏洪提督海道副使。洪廉察情形，首严舶
禁，捕杀贼萧惟芳等，海滨以宁。上章论通番奸弊及”
《保安事宜》，悉见嘉纳。先是，通番买港之徒，骚扰驿传，
至此屏绝市舶中官，利通私货；或置酒，罗列珍玩，惟
其所欲；或托僚友夜以黄金百斤馈之，皆拒不纳，禁
戒益严。遂构飞语闻逆瑾，以中之，裁缺免官。寻以“海
道”旧事，檄召赴广。已，擢山东按察使，卒于江西官舍。
闻者惜之。